讀後漢逸人傳二首 一
作者：張謂
朝代：唐

paragraphs: 子陵沒已久，讀史思其賢。
誰謂潁陽人，千秋如比肩。
嘗聞漢皇帝，曾是曠周旋。
名位苟無心，對君猶可眠。
東過富春渚，樂此佳山川。
夜臥松下月，朝看江上煙。
釣時如有待，釣罷應忘筌。
生事在林壑，悠悠經暮年。
于今七里瀨，遺迹尚依然。
高臺竟寂寞，流水空潺湲。